Papersnake/gushiwen huggingface dataset:
陈参政挽诗三首
张嵲（宋代）

今古虽同尽，存亡惕遽分。
人谁为为善，天不右斯文。
莫遂三年筑，空悲四尺坟。
音尘竟何所，俯仰叹蒿焄。
江城子（拟蒲江）
周密（宋代）

罗窗晓色透花明。靘瑶笙。按瑶筝。试讯东风，能有几分春。二十四阑凭玉暖，杨柳月，海棠阴。

依依愁翠沁双颦。爱莺声。怕鹃声。人自多情，春去自无情。把酒问花花不语，花外梦，梦中云。
冬夜示敏巢
白居易（唐代）

炉火欲销灯欲尽，夜长相对百忧生。他时诸处重相见，莫忘今宵灯下情。
刘尚质南楼题王舜耕山水图
李东阳（明代）

溪声潺湲杂林壑，山势蜿蜒去还却。
浮云欲起未起时，半在溪头与山脚。
入空高鸟飞欲尽，背屋斜阳惨将落。
更无剩地与闲人，纵有红尘何处著。
南亩老翁双鬓斑，笔法颇似高房山。
少年豪宕老疏放，往往醉墨留人间。
平生画癖兼山癖，一见此图三叹息。
愧我不如楼上人，日日开窗看秋碧。
十二时颂
释文准（宋代）

鸡鸣丑，念佛起来懒开口。
上楼敲磬两三声，惊散飞禽方丈后。
临江仙（送王叔济）
张元干（宋代）

玉立清标消晚暑，胸中一段冰壶。画船归去醉歌珠。微云收未尽，残月炯如初。

鸳鹭行间催阔步，秋来乘兴凫趋。烦君为我问西湖。不知疏影畔，许我结茅无。
波罗莫林止顿二日得即事断句 其四
陈兆仑（清代）

枯龟骨相百无能，横帐居然枕碧层。见说小空来白昼，自疑禅榻坐高僧。
芦花
雍裕之（唐代）

夹岸复连沙，枝枝摇浪花。
月明浑似雪，无处认渔家。
幽居记今昔事十首以诗书从宿好林园无俗情为
陆游（宋代）

还乡老于死，举目少耆宿。
邑屋亦或非，所余但乔木。
曩时列鼎亦，今不饱半菽。
盛衰迭变迁，何者非陵谷。
羸然九十翁，世故见已熟。
偶能达一理，万事等破竹。
布缝一称衣，藜煮半釜粥。
余年更何为，枕藉糟与麴。
送大司徒舆浦王公考绩入京
林文俊（明代）

落日满川春树晴，东风江上锦帆轻。把袂问公从此别，几时棹帆石头城。

石城楼阁烟花绕，公在江湖忧廊庙。谁云卧洛似富韩，共言分陜同周召。

三年报政拜彤墀，正是重瞳注想时。宣室倘承前席问，东南赤子多疮痍。

疮痍满目何时愈，便合留公辅明主。白云休恋故山栖，海内苍生望霖雨。
秋怀 其四
孟郊（唐代）

秋至老更贫，破屋无门扉。一片月落床，四壁风入衣。

疏梦不复远，弱心良易归。商葩将去绿，缭绕争馀辉。

野步踏事少，病谋向物违。幽幽草根虫，生意与我微。
菩萨蛮•题青溪遗事画册和阮亭韵 其一 乍遇
彭孙遹（清代）

南园粉絮漫天起。玉阑干外花阴里。初试薄罗衣。金蝉颤欲飞。

无端郎蓦见。划袜轻风扇。惊起宿鸳鸯。裙拖绣一双。
秋夜写怀呈常所往来诸公兼寄吴兴江仲嘉八首 其四
程俱（宋代）

向来霜秋句，俯仰岁一终。人间有寒暑，方外无穷通。

青青千丈松，不改冰雪容。坐阅蒲与柳，飘萧随雨风。

寒松老益高，蒲柳老益衰。流萍况无蒂，复与飞蓬期。

却扫计不早，出门欲何之。
送伯良姚君之广西金城寨巡检
邓雅（元代）

圣主求贤日，将军领命时。金城烦警逻，铁马正驱驰。

日月昭王化，弓刀示武威。瘴烟看扫尽，岭表悉平夷。
癸酉八月同百丈中禅师温汤作小诗呈九仙舜公
黄庭坚（宋代）

九仙沤和汤，浴此二水牯。
主人无施心，冷暖各得所。
道途开十方，瓢杓汲万古。
欲问源从来，大雄山有虎。
酬赵懒翁求墨
王谌（南北朝）

会面苦无因，缄书意亦勤。
相望七十里，隔天一重云。
有句来求墨，得诗如见君。
从知相忆梦，花下拟论文。
答胡叔贤
周必大（宋代）

朱颜青绶忆秦淮，白鹭洲疑鳌驾来。
侧畔交游欣作者，中间赓和负康哉。
新春渐觉风光好，陈迹时将日记开。
惟有诗情不如昔，旁观抚掌倒绷孩。
依韵答怀五弟
陈子壮（明代）

海烟来不近，三月意长悬。送喜灯花际，忘忧背树边。

小人思击缶，中妇解安弦。江夏无双誉，何郎第五贤。

玉麟传信早，金粟注生前。排浪挝铜鼓，飞花戏玉鞭。

兴拖云外瀑，幽动竹间蝉。往恨消听雁，时名等逐膻。

纵横迟六印，感慨系终篇。艳说东西廨，平居日月泉。

有人闲伐桂，无土不舒莲。若论红颜在，修琴卖药年。
再和
欧阳修（宋代）

佳翫能令百事忘，岂惟闲伴倒余缸。
珍奇来自海千里，皎洁明如璧一双。
日暖朝笼青石砌，春寒夜宿碧纱窗。
蛮烟瘴雾虽生处，何必区区忆陋邦。
元觉上人
释祖钦（宋代）

妙觉明净，元无所觉。
如鄱阳尖服务业波不作。亦若匡庐，
云平月壑。笠顶西风闲去来，
拄杖头边空索索，打碎灵龟壳。
意未萌于心
邵雍（宋代）

意未萌于心，言未出诸口。
神莫得而窥，人莫得而咎。
君子贵慎独，上不愧屋漏。
人神亦吾心，口自处其后。
瓜州送鲍世重
程诰（明代）

沙上问归帆，日美北风起。
遥看一片云，飞度江南水。
饮袁提学林亭
方回（元代）

古淡林萦沼，清辉日漏云。
百梅先世植，一鹤旧侯分。
天引吟怀远，春供饮意醺。
徐卿二雏者，已解听论文。
七言四韵十六首 其十二
张伯端（宋代）

草木阴阳亦两齐，若还缺一不芳菲。初开绿叶阳先唱，次发红花阴后随。

常道只斯为日用，真源返覆有谁知。报言学道诸君子，不识阴阳莫强嗤。
东庄小留四首
陈造（宋代）

接屋连墙翠密中，炊香羹玉饱过从。
人将逋客为同社，地与斜川作附庸。
奉和袭美开元寺客省早景即事次韵
陆龟蒙（唐代）

日上罘罳叠影红，一声清梵万缘空。褵褷满地贝多雪，

料峭入楼于阗风。水榭初抽寥泬思，作窗犹挂梦魂中。

灵香散尽禅家接，谁共殷源小品同。
嘉泰二年题资州醮坛山星斗阁对是同王资州贾
魏了翁（宋代）

三十三年去复还，笋将重踏旧江山。
青衿朋友子当户。绿帻奚臧霜半鬟。
赢得光阴归鬓里，悔将声誉落人间。
圣六事业无穷已，只问君王觅退閒。
黄州雨泊
曹鼎望（清代）

涛涌千层雪，江飞万缕烟。雨余山欲暗，赤壁夜停船。
游稽山
王炎（宋代）

失脚来苕霅，春风一棹还。
寻幽探禹穴，问讯到稽山。
意在烟霞外，身居井邑间。
桃花应冷笑，头白不能閒。
折桂令 晚憩重云寺
王九思（明代）

浮图正对圭峰。月色苍苍，云影重重。宝树生辉，金仙无语，玉友难逢。

歇肩与同。看夜景，解诗怀，醉倚春风。坐听疏钟。笑折长松。

一样情怀，万古英雄。
和晏相公湖上遇雨
韩维（宋代）

公堂日多暇，薄暮游清池。
孤云从西来，若与云盖期。
急雨乱荷芰，红绿左右披。
沙禽带湿起，簇族守前坻。
烟树晦空曲，蝉声寂无遗。
残炎一洗濯，霁影开林西。
禽飞还清波，蝉噪复故枝。
晚槿扬朱华，秋草含碧滋。
篙舟出堤去，微风满平猗。
卷幔极长望，止见隗与箕。
举酒无尘情，慨然起遐思。
永怀古先训，默蹈通介宜。
乃知贤哲心，所得非游嬉。
偈二十四首 其十八
释守卓（宋代）

一月普现一切水，一灯能传百千灯。此时不彻全身句，眨起眉毛已葛藤。
南亩耕农诗应制
吴伯宗（明代）

有客居南亩，为农尚力耕。春风茅屋静，旭日晓窗明。

碧涧连云色，晴江漱石声。披烟晨起早，带月夜归清。

鸡犬声相闻，牛羊卧不惊。阶前留晚翠，场圃迄秋成。

陶令偏成赋，庞公不入城。朋来三径小，酒尽一壶倾。

化雨诗书泽，开云竹树情。极知蒙帝力，聊用乐吾生。

理世徵髦士，周行列俊英。他年来束帛，努力报荣名。
迓朱侍讲
项安世（宋代）

欲就前贤去不如，几年功力在三余。
终然觉我多金卵，幸甚逢翁侍玉除。
函丈中间亲觅诀，残编里许细观书。
自怜旧习如尘污，入发成胶未易梳。
新花
王安石（宋代）

老年少忻豫，况复病在床。
汲水置新花，取忍此流芳。
流芳柢须臾，我亦岂久长。
新花与故吾，已矣两可忘。
又和前韵十首
廖行之（宋代）

痴绝儿童不耐穷，搓酥缀蜡竞销鎔。
如何见得真风度，须索天工岁一逢。
劝农即事
孟点（宋代）

阡陌躬行谨邵农，平郊快马蹴东风。
土膏流润雨初足，花锦喧晴春正中。
旗阵折旋知路曲，乐声递响觉山空。
长官元是扶犁手，乐与耕夫笑语同。
送前始兴谢令二首
赵蕃（宋代）

维舟畴昔见南昌，杯酒还能共宝坊。
我自解君庾岭意，清朝使者得梁扬。
落梅
白玉蟾（宋代）

惆怅风前问落梅，既开不久底须开。
芳心未忍轻离折，更遣残春度水来。
庚寅九月自苏州量移武昌留示诸生 其三
黄彭年（清代）

化成必由学，惟士有恒心。所以武城宰，弦歌尚遗音。

国奢示以武，斯道无古今。愿为夫子铎，贡作帝廷琛。

吴楚未云远，企望来规箴。
西江月·此道至灵至圣
薛式（宋代）

此道至灵至圣，无令泄漏轻为。
全凭德行两相宜。言语须防避忌。

要藉五行生旺，须明阳盛阴衰。
三人同志谨防危。进火工夫仔细。
西林寄杨公
灵澈（唐代）

日日爱山归已迟，闲闲空度少年时。

余身定寄林中老，心与长松片石期。
鸡笼积雪次前观察高公韵
张若霳（清代）

翠霭浑无色，凌虚绛雪横。空山寒雾集，茅屋冻鸡鸣。

海窄银花合，天高玉柱清。丹崖缥缈外，素影傍人行。
谢青画作直幅，别为四绝句书之 其三
朱祖谋（清代）

联娟双璧照书奁，持似南丰更不廉。副墨倘从君乞与，双垞公案一重添。
题扇与练经
王汝玉（明代）

禁苑看花十二年，归来风景总依然。当时寿恺人虽远，喜有槐阴绿满前。
记正月二十五日西湖之游十五首
方回（元代）

来舆去马禁城空，丰乐楼消一炬红。
说与吴侬莫惆怅，龙墀犹化梵王宫。
绿头鸭·咏月
晁端礼（宋代）

晚云收，淡天一片琉璃。烂银盘、来从海底，皓色千里澄辉。莹无尘、素娥淡伫，静可数、丹桂参差。玉露初零，金风未凛，一年无似此佳时。露坐久，疏萤时度，乌鹊正南飞。瑶台冷，栏干凭暖，欲下迟迟。
念佳人、音尘别后，对此应解相思。最关情、漏声正永，暗断肠、花影偷移。料得来宵，清光未减，阴晴天气又争知。共凝恋、如今别后，还是隔年期。人强健，清尊素影，长愿相随。
再蒙宠示佳什殆无遗巧勉成二章一以报佳贶一
陈与义（宋代）

睆睆休嫌笏与绅，如公本是九包人。
读书只用三冬足，学道从来一色醇。
太尉谈辞仍玉麈，侍中风韵更纱巾。
谁言上界多官府，亦许散仙追后尘。
述怀五十三首 其五十三
周是修（明代）

违世慕真境，洗心谒名山。数峰稍前入，斗已失人间。

珠泉激琼涧，碧殿照瑶关。松桂更无古，鸾鹤不胜閒。

仙人长笑出，握手话金丹。谷神期不死，铅汞任循环。

愿言就兹隐，千载驻红颜。
药名诗
陈高（元代）

丈夫怀远志，儿女苦参商。过海防风浪，何当归故乡。
奉和武功学士舍人纪赠文懿大师净公
徐铉（宋代）

文似春华铺晓陌，思如泉涌注长江。
诗情道性知无梦，频见残灯照曙窗。
述怀
何宏中（宋代）

马革盛尸每恨迟，西山饿踣更何辞。
姓名不到中兴历，付与皇天后土知。
训蒙绝句 良知
朱熹（宋代）

孩提自幼良知发，此日心蒙尚未开。既壮蒙开趋物欲，良心反丧亦哀哉。
上元至南剑州大雨寄泉州许通判
蔡襄（宋代）

路绕溪回不计程，行邮今复宿延平。
阴云藏月不知处，急雨落天无数声。
病起尚疑群蚁斗，梦余初听一鸡鸣。
泉山去岁同游赏，惟有神君识此情。
和碧珊参军将之官楚南入请验赠别
牛焘（清代）

君自故乡来，黄花醉几回。有怀同惜别，此地暂追陪。

燕市重游剑，湘江独夜杯。惟有碧珊月，万里共徘徊。
冬至夜坐作短歌
陆游（宋代）

一阳萌生从此日，老人坚坐午达夕。
浑浑上泝河流黄，赫赫内视神珠赤。
爱如婴儿未离乳，危若游丝袅千尺。
君不见宣房塞河百万人，一旦横流由蚁隙。
题云林子南村隐居图
薛玄曦（元代）

山高白石秀，竹密绿阴浓。窗映风光扫，溪流月影重。
减字木兰花
王观（宋代）

多愁早老。着甚由来闲烦恼。休管浮名。安乐身康似宝珍。

酒逢知已，好向尊前朝日醉。满劝瑶觥。祝寿如山岁岁青。
玄堂八景为罗大参题 其五 西岸夜渔
黄佐（明代）

寒潮拥西岸，渔艇互相呼。答歌不知夜，皓月生菰蒲。
寄东塔僧
杜牧（唐代）

初月微明漏白烟，碧松梢外挂青天。

西风静起传深夜，应送愁吟入夜禅。
若耶溪归兴
王安石（宋代）

若耶溪上踏莓苔，兴罢张帆载酒回。
汀草岸花浑不见，青山无数逐人来。
读梅氏诗有感示徐生
欧阳修（宋代）

子美忽已死，圣俞舍吾南。
嗟吾譬驰车，而失左右骖。
勍敌尝压垒，羸兵当戒严。
凡人贵勉强，惰逸易安恬。
吾既苦多病，交朋复凋歼。
篇章久不作，意思如胶粘。
良田失持耕，草莽废锄芟。
美井不日汲，何由发涛甘。
偶开梅氏篇，不觉日挂檐。
乃知文字乐，愈久益无厌。
吾尝哀世人，声利竞争贪。
哇咬聋两耳，死不享韶咸。
而幸知此乐，又常深讨探。
今官得闲散，舍此欲奚耽。
顽庸须警策，赖子发其箝。
雨中同思伯明卿登芜城阁
王世贞（明代）

堤上高楼逼绛河，芜城秋色拥嵯峨。天低雉堞窗中起，雨挟帆嵯镜里过。

别后踟蹰佳会少，狂来跌宕众人多。不堪西北凭阑望，欲指浮云一啸歌。
过余干吴师中秀才以小诗惠歙砚次韵谢之
周必大（宋代）

旧曾起草向明光，独与罗文近赭黄。
三载瓦池研灶墨，因君聊复梦仪凰。
閒眠二首
王之道（宋代）

乍暖经行久，新凉出浴初。
酒酣春昼永，食饱午钟余。
我懒喜聊复，君閒应乐胥。
年来苦奔走，此味竟何如。
摸鱼儿·海棠
刘克庄（宋代）

甚春来、冷烟凄雨，朝朝迟了芳信。蓦然作暖晴三日，又觉万姝娇困。霜点鬓。潘令老，年年不带看花分。才情减尽。怅玉局飞仙，石湖绝笔，孤负这风韵。
倾城色，懊恼佳人薄命。墙头岑寂谁问？东风日暮无聊赖，吹得胭脂成粉。君细认。花共酒，古来二事天尤吝。年光去迅。漫绿叶成阴，青苔满地，做得异时恨。
于鳞子与子相元美过访共怀谢山人茂秦 其一
梁有誉（明代）

三年卧燕市，几月隔漳河。汉署词人忆，王门病客过。

乾坤信短褐，岁序送酣歌。他日卢敖杖，嵩丘访薜萝。
操舟
李纲（宋代）

吴儿便操舟，衣服皆楚制。出没波涛中，端如履平地。

江湖渺千里，鼓柁等游戏。临深讵保身，涉险惟射利。

天风难与期，飘骤出非意。倾覆瞬息间，永为鱼鳖饵。

愿言戒畏涂，巧手不可恃。
宫词 其四十六
赵佶（宋代）

史女荣当执笔权，事沿毫楮待承宣。一回写著推恩字，特地欣愉择素笺。
忆秦娥
苏轼（宋代）

双溪月。清光偏照双荷叶。双荷叶。红心未偶，绿衣偷结。
背风迎雨流珠滑。轻舟短棹先秋折。先秋折。烟鬟未上，玉杯微缺。
摸鱼儿（送汪水云之湘）
王学文（宋代）

记当年、舞衫零乱，霖铃忍按新阕。杜鹃枝上东风晚，点点泪痕阕血。芳信歇。念初试琵琶，曾识关山月。悲弦易绝。奈笑罢颦生，曲终愁在，谁解寸肠结。

浮云事，又作南柯梦彻。一簪聊寄华发。乾坤桑海无穷事，才历昆明初劫。谁共说。都付与焦桐，写人梅花叠。黄花送客。体更问湘魂，独醒何在，沈醉浩歌发。
赠范洛仙
性道人（清代）

黯淡销魂独倚楼，登山临水又逢秋。檐前垂柳丝千尺，只系柔肠不系舟。
次秀野春晴山行纪物之句
朱熹（宋代）

祇凭诗律作生涯，到处山林总是家。便与清尊卧芳草，不妨皂盖拂残花。

侧闻温诏询耆艾，好趁春风入殿衙。回首能忘旧猿鹤，一篇聊尔记年华。
迟明出都
宋庠（宋代）

晓出西郊道，回瞻北阙天。
城头云敛盖，关外月低弦。
委佩辞朝绂，鸣笳逐使旃。
老臣三去国，凭轼泪潺湲。
送友人弃官游江左
贾岛（唐代）

羡君休作尉，万事且全身。寰海多虞日，江湖独往人。

姓名何处变，鸥鸟几时亲。别后吴中使，应须访子真。
新春
张嵲（宋代）

人生一世竟何哉，老去万缘如死灰。
爱惜分阴成底用，不如恶梦早醒来。
观舞天魔
王翰（唐代）

忆昔开元天上乐，遗音传向世间来。鹍弦夜拨风生殿，羯鼓春敲花满台。

荔子浆寒醒未解，海棠日煖梦初回。谁知百战功成后，一曲霓裳种祸胎。
挽仁宗皇帝词 其一
胡宿（宋代）

上主乘炎历，真人握宝符。垂衣临太极，脱屣厌中区。

议上尊仁号，传归大圣图。陵宫葬冠剑，万国共号呼。
次韵叶左丞见寄 其四
沈与求（宋代）

胸中浩无垠，富贵公自有。厌居廊庙荣，戏习村野丑。

荒山披石林，它年齐岘首。杀鸡侑晨炊，炰羔行社酒。

此乐应独知，世味难可口。
中元夕郑扶烟年盟见访治酌命琴谈一二物外事既别扶烟以诗至步韵率答
郭之奇（明代）

三载停诗事，君至发琴言。酌酒迟君语，明月自东轩。

庭空秋影迟，烟液渐无存。沦阴霄气入，初露濯黄昏。

伊我同孤尚，此际可微论。谈心一友足，虚劳满座樽。
梅花喜神谱 其三 烂熳二十八枝
宋伯仁（宋代）

兖鷩毳希元，君尊十二旒。璪取玉以文，五采宗成周。
金盏倒垂莲
佚名（宋代）

依约疏林，见盈盈春意，几点霜蕤。应是东君，试手作芳菲。粉面倚、天风微笑，是日暖、雪已晴时。人静么凤翩翩，踏碎残枝。幽香浑无著处，甚一般雨露，独占清奇。淡月疏云，何处不相宜。陌上报春来也，但绿暗、青子离离。桃杏应仗先容，次第追随。
金陵杂兴二百首
苏泂（宋代）

莲花博士去骑鲸，镜曲回瞻一怆情。
少待诗成附河伯，愿加涂乙始流行。
访戴
李昱（明代）

雪月流光射客衣，雪风吹浪打船扉。故人溪上苑茨远，乘兴何如兴尽归。
治渠
刘敞（宋代）

旱久沟畎废，忽雨浸我庐。晨兴不及屦，出门自手锄。

一直复一曲，水流若江湖。蚯蚓为蛟龙，蚁封即丘墟。

生理避燥湿，一室足有馀。人事戒偷安，未能轻须臾。

岂恨规摹小，所伤筋力劬。衰疾实使然，不胜一匹雏。

伊昔论五帝，每嫌尽信书。及兹始欲叹，微禹吾其鱼。
日峰庵
陈著（宋代）

便道得幽寻，清风引入深。
庵依山石脚，僧说老岩心。
到处鬼无墓，此山松独林。
人生竟何事，搔首立青阴。
依韵和李元中兼寄伯时二首 其二
陆佃（宋代）

五丈河边避俗尘，闭门情味似漳滨。抛离鹊渚今三岁，成就华严祇两人。

贫里有时求得玉，老来无可奈何春。平生共学王丞相，更觉荀扬未尽醇。
偶题
张祜（唐代）

古来名下岂虚为，李白颠狂自称时。

唯恨世间无贺老，谪仙长在没人知。
汴城
查文经（清代）

万家杨柳枕春城，形胜犹传古帝京。艮岳花飞空去鸟，樊楼歌散少啼莺。

嵩云西接三川雨，河水东流万古声。欲访玉津园畔路，亭台无际暮烟横。
寿冢宰致仕三原王先生
湛若水（明代）

正色朝端三世望，长生箓里九还灵。尚书自昔千珠斗，西极而今应寿星。

洛社有图传大老，石渠随笔点残经。年颜汉使烦相问，或者前身是伏生。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其十一
刘一止（宋代）

晓来鼓角动辕门，便觉升平气象存。他日两宫归就养，更看天子父兄尊。
出礼部试院王才元惠梅花三种皆妙绝戏答三首
黄庭坚（宋代）

城南名士遣春来，三月乃见腊前梅。
定知锁著江南客，故放绿阴春晚回。
咏贝叶经六韵
弘历（清代）

贝多罗叶玉刀裁，□宇真经万德赅。妙觉人天开象教，阿含满半出峰台。

讵曾白马装驮至，的是祥云拥护来。西土高僧才略识，波旬外道早全摧。

金绳什袭守惟甲，宝笈韬珍音亦雷。寂静法轮无尽义，情无情共演根荄。
丙申八月出都寄曾芷潭编修 其二
郑献甫（清代）

夕阳间点素衣尘，入店依然落第身。作吏不妨呼命士，回家未必定间人。

莺花上国皇州梦，鸡黍高堂子舍春。雨送风迎聊自慰，出门一笑容怀新。
二月初三日曝睡
舒岳祥（宋代）

山茶花白野棠红，谇语纷纷雀闹丛。
眼暗耳聋墙角睡，真成老退一田翁。
晚兴
高鹏飞（宋代）

风静湖光一鉴浮，青山四顾淡舒秋。松阴满径归来晚，醉看岩花笑白头。
柬藏一
储泳（宋代）

灵竺山前满迳苔，游春车马可曾来。
共君便欲携尊去，一树海棠花正开。
先开移丹桂一株于窗下作供为赋十六韵
王夫之（明代）

静馆香成界，空林影结邻。道心难举似，清供不馀尘。

仙种遥移月，浓芳偶借春。雨轻虹一色，霞近日重轮。

偷药朱颜驻，凌云紫气臻。灵砂初破体，金粟化生身。

南国霜殷橘，江皋日射蘋。忘忧添妙蔼，晚醉厌工颦。

落照疏林映，彤云细缬匀。深沾湘瑟甲，乍启散花唇。

宿火沈膏灺，兰镫锦罩新。珊枝撑玉魄，丹蕊炼金神。

莲坠留房露，榴函尽妒津。商芝分煜煜，琴鲤想鳞鳞。

彩雾通炉篆，幽芬上氎巾。赤旃檀荫合，谁道苾刍贫。
自京师泛舟还郡作三首 其二
刘敞（宋代）

昔在马少游，抗志安故土。其后庞德公，迹不践城府。

出乘款段马，身与麋鹿伍。乡里称善人，妻子同陇亩。

人生资衣食，既足尚何取。致求多赢馀，筋力但自苦。
句
陈从古（宋代）

多情今夜月，送我到衡州。
谢往桂林至彤庭窃咏
李商隐（唐代）

辰象森罗正，句陈翊卫宽。鱼龙排百戏，剑佩俨千官。

城禁将开晚，宫深欲曙难。月轮移枍诣，仙路下栏干。

共贺高禖应，将陈寿酒欢。金星压芒角，银汉转波澜。

王母来空阔，羲和上屈盘。凤凰传诏旨，獬廌冠朝端。

造化中台座，威风上将坛。甘泉犹望幸，早晚冠呼韩。
宿百丈驿观壁间之题有量水量心之说因续于末
苏葵（明代）

我不量潭水，亦不量人心。吾心有天地，千尺胡为深。

停骖百丈驿，散步潭水浔。分流漱寒玉，澄然蘸吾衿。

玉渊与金井，气象良可钦。天光与云影，妙理宜追寻。

不和孺子歌，聊作观物吟。扩之极沧海，回首悲蹄涔。
无题
卢茂钦（唐代）

躺游仙院睹灵台，罗绮分明塑匠裁。高绾绿鬟云髻重，平垂罗袖牡丹开。

容仪一见情难舍，玉貌重看意懒回。若表恳诚心所志，愿将姿貌梦中来。
水龙吟 梅雨
吴本嵩（清代）

绿杨溪水平桥，雨声一夜新荷碎。沈沈庭院，濛濛屏障，厌厌残醉。

细浥牙笼，顿宽筝柱，又寒鸳被。听鹈鸪相唤，矶头池角，报帘外、东风腻。

烟霭欲明还未。但闷压、晚来天气。汗粉生潮，酒香成晕，不关珠泪。

极浦苍茫，野田弥漫，阻人归骑。正梅黄迤逗，闺中心性，似伊滋味。
登庐山
晁补之（宋代）

丹碧沉沉虎豹闲，松幢引度九重关。
人间未觉浑无路，天上还惊更有山。
瑶草红泉供挹酌，金风白露送跻攀。
良游自叹平生误，便欲归家鬓已斑。
题城南书院三十四咏
张栻（宋代）

拍堤水满草茸茸，尽日野航西复东。
欲去未须愁日暮，月明波面更溶溶。
观讲师有感
王洋（宋代）

一僧据几坐，众僧列其间。
纷纷士与女，其外复相环。
娟娟谁家妇，粉面垂烟鬟。
既为时俗妆，复著道士冠。
一闻法师唱，先众低朱颜。
俯仰皆中度，仪矩发素闲。
众僧推举首，往往务旁观。
云是良家子，良人缀朝端。
二十哭其夫，蕙帏守奇单。
誓保岁寒节，悼往时汍澜。
邻女闻好色，愿见无由缘。
孺枝无杂匹，对镜有孤鸾。
如此十馀载，里巷不敢讙。
岁久厌俗累，幡然学僧禅。
朝朝事香火，常念舍嚣烦。
遂来佛寺中，圆顶杂长髯。
未能问以此，吁嗟涕以潸。
女子本柔静，闺房不肯安。
当初红颜时，可必同恂鳏。
所行虽失节，尚可求芝兰。
如今馀艳态，却来扣幽关。
进退两无据，此道何漫漫。
京城富贵家，妍丽了尘寰。
不肯自爱重，白日吴妖娴。
廉耻节毁丧，万里来夷蛮。
向来红面女，十九逢时艰。
奈何兵戈中，此风不为删。
僧乎尔其有，为我逃穷山。
寄元叔因呈知府内翰
李正民（宋代）

闻说移居向越州，三生风月旧曾游。秦碑古字应难读，禹穴馀书尚可求。

海蟹江珧荐𨤍醁，林苞野蕨助肴羞。遥知屡下陈蕃榻，顾我飘零阻献酬。
侍玉方舅氏夜坐赋呈
杨炳（宋代）

月亦知人意，窥窗分外明。虾须排竹桁，蟹眼沸茶铛。

镫火秋心觉，星河夜气清。此时参静悟，客慧不容生。
和陶渊明归田园居六诗
陈造（宋代）

良骥驰康庄，骧首轻韅鞅。
筋骨倏谢昔，得无伏枥想。
自审涎颡质，蹀躞欲奚往。
如我合渔樵，夺炀忘幼长。
资身本缺如，与世志空广。
老去傃所安，岂直乐榛莽。
端午
连文凤（宋代）

相传楚俗试兰汤，一枕南薰日正长。
门掩绿阴无个事，起来烧过午时香。
夜行船·十二阑干和露倚
仇远（元代）

十二阑干和露倚。银潢淡、玉蟾如洗。万籁无声，纤云不染。目断楚天千里。自把黄花闲数蕊。空招隐、湘君山鬼。古剑埋光，孤灯倒影，咄咄树犹如此。
为周夫人赠车骑诗
陆机（魏晋）

碎碎纤细练。为君作鞲繻。
君行岂有顾。忆君是妾夫。
昔者得君岂。闻君在高平。
今时得君岂。闻君在京城。
京城华丽所。璀璨多异人。
男儿多远志。岂知妾念君。
昔者与君别。岁律薄将暮。
日月一何速。素秋坠湛露。
湛露何冉冉。思君随岁晚。
对食不能飡。临觞不能饭。
梅亭盖旧太守徐公禋所作传者谓公得庾岭梅移
吴芾（宋代）

已无庾岭旧时梅，但见梅亭向水开。
遐想风流犹仿佛，更将梅绕四檐栽。
夜坐课子侄
薛嵎（宋代）

微风弄孤烛，蛬响泣将晨。
欲办男儿事，当为志气人。
箪瓢非外乐，韦布只身贫。
慎勿忘科第，务求荣尔亲。
试笔
连文凤（宋代）

谁遣毛州刺史来，閒窗终日共徘徊。龙窥石涧新临砚，鹤舞松烟乍试煤。

茅舍寒深题未遍，玉堂月冷梦空回。笑予得尔浑无用，惆怅临风写八哀。
碧霞院
朱嘉徵（清代）

石幢祇树道人居，踏阁攀林野兴疏。已厌乳乌群噪食，笑看溪兴暗窥鱼。

绿槐垂穗依僧语，红药分畦对客锄。谁识建章宫里使，输君一衲是樵渔。
汉高帝 其二
王十朋（宋代）

仗剑崎岖起沛丰，祇将嫚骂驭英雄。虽然能用三人杰，已失商山四老翁。
玲珑四犯·夏夜听雨，用白石体
夏孙桐（清代）

玉簟润生，莲檠光掩，凉声惊破残睡。未秋先送爽，入耳烦歊洗。

檐花定知暗坠。又芭蕉、傍阶敲碎。坐久添衣，吟阑迟漏，谁解寂寥意。

西窗语，归期未。早长安倦旅，今旧情异。竹山词笔老，更减中年矣。

香沈梦醒凄迷候，念当日、南皮瓜李。偏不待，金风便、消魂此际。
寄题经父萱堂
孔武仲（宋代）

萱堂有秋花，对客如劝侑。
人生本多事，更以百忧副。
愔愔横天本，扰扰迷刻漏。
倾地救海涸，揭柱支山仆。
徙将一心淑，日与万虑门。
不如偷余闲，来此玩孤秀。
荧荧千明缸，照映相前后。
凝气粲如笑，泣露乱欲溜。
颓然寓远怀，可以消永书。
吾兄儒林杰，器业包宇宙。
崎岖从远宦，为国警边候。
飞沙蔽城隍，积雪冷襟袖。
颇思东南州，水竹两幽茂。
楼台压江涛，窗户排云岫。
翘瞻不可见，梦想劳头脰。
樊笼送飞鸿，槛井看腾狖。
暂凭时景佳，宽此腰围瘦。
吾侪所至乐，未厌夷居陋。
宾侣时可邀，从容醉方酭。
导引·重亲万寿
佚名（宋代）

重亲万寿，八帙衍新元。礼典备文孙。温温和气迎长日，宝册焕瑶琨。徽音显号自尧门。德行已该存。更期昌算齐箕翼，愈久愈崇尊。
寄勉冲晦速和拙作
杨蟠（宋代）

冲晦僧儒诗者豪，尤怜赖汝壮方袍。
一千篇兴时无敌，三十年功格最高。
白发逢春今更勇，清吟彻老莫辞劳。
何朝始肯将珠玉，却报仙人换木桃。
奉和圣制幸晋阳宫
张九龄（唐代）

隋季失天策，万方罹凶残。皇祖称义旗，三灵皆获安。

圣期将申称，王业成艰难。盗移未改命，历在终履端。

彼汾惟帝乡，雄都信郁盘。一月朔巡狩，群后陪清銮。

霸迹在沛庭，旧仪睹汉官。唐风思何深，舜典敷更宽。

户蒙枌榆复，邑争牛酒欢。缅惟翦商后，岂独微禹叹。

三后既在天，万年斯不刊。尊祖实我皇，天文皆仰观。
齐孝孙占魁坠塔歌
魏乃勷（清代）

百尺塔，七尺身，广川得孝女，涿鹿见孝孙。孝女出华胄，孝孙为细民。

民何知，有至性，一言能愈祖母病。民何能，有卓行，一死能代祖母命。

浮图对峙督亢城，上有乌鸟肠断声。濡血下染土花紫，孝孙万劫犹长生。

吁嗟乎！儒家侈口谈伦理，全而归者常言耳。我方据案讲《孝经》，废书一叹泪如水。
和孟坚二月晦同出城 其一
郑侠（宋代）

花柳接重闉，三分破二春。江梅初弄雪，垄麦旋收新。

缨绋嗟尘事，农桑羡野民。暂陪游乐乘，此日是何辰。
送胡长史从军郁林
黄河澄（清代）

野烧明虚帐，秋声落战旗。只能闻笛夜，相忘在家时。

阮瑀工书札，陈琳解赋诗。知君年少日，曾慕帝王师。
宿贾性之市隐斋
刘基（明代）

今年冬雨不作雪，屋头鸟声浑似春。绝怜草色绿铺地，可爱梅似白照人。

时物巳迎新岁换，交情空向异乡亲。忽思昨夜残灯里，错认还家梦是真。
戊辰春如练江奉怀筠社诸友四首 其一
陶益（明代）

改岁馀寒寂寂春，况于江畔少相亲。自题绿竹贻君子，谁把青相念野人。

欲向社闾歌乐土，还依渔榜隔嚣尘。清谈倘及鸱夷处，试与乘槎一问津。
夜坐独酌
陆游（宋代）

玉宇沉沉夜向阑，跨空飞阁倚高寒。
一壼清露来云表，聊为幽人洗肺肝。
再呈明叔
赵蕃（宋代）

欲过江天阁，出门如有方。
乍闻禽磔磔，还是雨浪浪。
放意官曹外，关心药裹旁。
听渠桃李退，兰斛政幽香。
宿栖霞岭金鼓洞赠蔡尊师
俞体莹（清代）

石洞最幽寂，从师养静根。清閒十二月，《道德》五千言。

云懒长依岫，泉流自到门。山房客信宿，玄理共探论。
酒后登清风亭
刘敞（宋代）

清笳转不极，碧水望偏多。醲酒春先醉，晴阳晚更和。

起提如意舞，自击唾壶歌。芳树知多少，春游奈汝何。
禹城
杭世骏（清代）

小市尘稀眼缬明，一街寒日筑球声。故人传说休官处，冷骑萧萧过禹城。
登鹿鸣山绝顶憩小蓬莱观易使君留题作
胡应麟（明代）

绝顶仙风面面来，中天何异到蓬莱。江流喷雪飞吴甸，石磴盘云上越台。

览胜欲穷游子目，留题谁并使君才。含毫骤发登高兴，莫讶银钩破绿苔。
小隐
葛起耕（宋代）

小隐山林羽已成，市朝声利让渠争。
是非每向静中见，悔吝多从动处生。
且约苍官陪竹友，共邀欢伯访梅兄。
岁寒心事期相过，一瞬枯荣任变更。
蛱蝶二首
姜特立（宋代）

园林五月绿漫漫，雨后轻狂尚作团。
夏老不知花事退，犹疑春色在栏干。
大圣乐·用草窗体
李岳瑞（清代）

娇柳青柔，小桃红晕，嫩寒天气。午梦回、独自凭阑，蝶影泥人，庭院绿阴如水。

寂寞锦衾孤眠久，倚虚幌、凝眸曾倦睇。销魂极。剩尘掩镜奁，箱封针黹。

春来最伤往事。况梁燕、双栖莺语腻。对画楼遗挂，人閒天上，音容迢递。

薄命似花愁轻折，更帘外、东风红满地。春残矣。纵芳醑、应难成醉。
金缕曲 红绡
顾太清（清代）

赫赫威权者。锁金闺、名姝十院，花台月榭。何必绯桃延佳士，此是君侯自惹。

又何必、乌龙守夜。一面菱花云记取，好良期、三五清辉射。

花阴底，月光下。

潭潭院宇人皆怕。越重垣、金釭半敛，云鬟初卸。空倚玉箫愁不尽，蓦地人来迎迓。

问何术、仙乎神也。磨勒奇谋人不识，莽昆仑、能使红绡嫁。

百年偶，本无价。
题袁追远亭
魏了翁（宋代）

朱枣离离实已稀，白云閒傍陇头飞。
囝思郎罢那得见，父曰子行胡不归。
树静风号终莫待，桂芳椿老苦相违。
舍南舍北寻遗响，衰草寒烟夕照晞。
偈颂一百二十三首
释普度（宋代）

拔地凌霄峰，嵯峨倚寥泬。
一夜天风忽吹折，木马悲嘶，
石人哽咽。晓来云散谷风清，
千古虚堂照明月。
义荣见示和禅月芳居诗盥读数过六根洒然但余素不晓佛法今以受持孔子教中而见于穷居之所日用者和成七首 其三
郑刚中（宋代）

陋屋三间草盖成，四时兰菊荐芳馨。但知后圃多栽橘，何必阳芳独采苓。

破睡雪花茶满盌，慰怀春色酒盈瓶。与人无怨亦无德，自觉长年心自宁。
读杖人师武夷遗草因怀武夷虎啸洞诸胜
屈大均（明代）

我昔游五岳，身骑二茅龙。惊风忽然起东海，日月吹落金银宫。

愁将白发三千丈，归去朱明四百峰。朱明洞里多仙客，饵我云母颜光泽。

时偕玉女侍轩辕，不共安期干项籍。闻钟又复證无生，足踏空王顶上行。

冲霄一剑如秋水，彻夜双箫响太清。饮光尊者频招手，飘然遂至凤凰城。

尊者玉毫何宛转，手把芙蓉微笑展。可怜楼上相见时，玲珑秋月珠帘捲。

江南乱后草离离，回首青山隗我师。未将电足酬支遁，空对冰弦忆子期。

当时语我武夷好，九曲清溪流浩浩。接笋峰前多紫云，飞猿岭上饶芝草。

几度安禅在翠微，天花绕座鸟衔飞。茅户只今委苔藓，嗟予振策何时归。

空读遗书开玉箧，太山颓笑伤何及。姑射仙人不降生，茫茫天下皆臣妾。

苏门一啸如鸾音，散入天风不可寻。凭谁寄与武夷客，会取高山流水心。
永康道中
戴栩（宋代）

泥沙过迥人家少，烟树几行山一围。
渐近界牌听唤酒，柳塘春水鹭鸶飞。
威
王十朋（宋代）

菟裘有意身将老，社圃无端衅已萌。篡鲁由来因羽父，过齐争奈遇彭生。
和王景阳越中寄别韵
柴望（宋代）

故人书只问平安，已分还山岂愿官。
猿鹤不惊松迳梦，貂蝉难愿竹皮冠。
长安落叶秋深见，故国斜阳雨后看。
莫道剡中吟不尽，不成吟处亦停鞍。
晓起对雪
朱诚泳（明代）

午夜寒欺锦帐重，冻酣檐马不禁风。朝来积雪深三尺，喜兆今年百谷丰。
游吴有作 其五
黄裳（宋代）

且刺扁舟入芰荷，香风中听采莲歌。秋来最好樽前物，霜满江天蟹二螯。
重修北楼十一月望日与郡僚同登因书十二韵
王十朋（宋代）

我昔未作南诸侯，雄文尝阅龙虎欧。泉山风物得大略，梦寐先已登兹楼。

到官正要访遗迹，忽见破屋城墙陬。欲修不敢遽土木，经岁此志方能酬。

贡闱之馀材可办，农事之隙工乃鸠。月逢建子飞破镜，酒呼从事来青州。

匆匆未暇众宾集，草草且与同僚游。山川城郭壮哉郡，清源紫帽明双眸。

却惊云榭在地底，坐见日毂经檐头。西山端可拄颊视，南海未用乘桴浮。

东瞻归路兴元亮，北望魏阙心子牟。挥毫欲续仲宣赋，假日聊以销吾忧。
潘义荣惠木犀二首 其二
吕本中（宋代）

扫除炎暑脱氛埃，色似菊花香似梅。知是西风要清赏，少留阴雨候晴开。
句
苏籍（宋代）

梦蝶岂知真是蝶，骑牛何必更寻牛。
得文敬双塔寺和章诏之不至四叠韵奉答
李东阳（明代）

问君朝回胡不归，西驰急脚走若飞。云承部檄籍戎伍，岁给纩帛颁冬衣。

浮图东望瑜伽宅，尺地西垣懒回屐。祗应官事了痴儿，怪底可人招不得。

想当岸帻坐公庭，东曹号令方风行。直穷妙思入权度，岂有暇日消盘罂。

栖迟鞅掌自有地，向来笑口未可轻。閒官饱食太仓粟，使我刺促难为情。

埋头日向书堆坐，岁月都将病中过。久知筋力负驰驱，我已愧子郎官佐。

今年堕马复病目，目病虽轻不如堕。并抛笔砚委尘埃，且免墓谀兼厦贺。

两旬面壁西檐阿，禅心不动如祇陀。门前索文如索债，逊谢不敢加嗔诃。

官稽私负两不办，为君重和堕马歌。兴来作字大如掌，眼暗仅辨点与戈。

尘多路长不出户，茧足还思堕时步。淖险真停疋马迎，情深屡枉高轩过。

卧无小吏惊报衙，行爱娇儿解随父。拟借东曹度支手，记取玉堂风月簿。

从知身病是闲时，病里不閒诚大误。嗟予病起身亦健，又被君诗压将仆。

我兼二病君但一，宁不少留为我助。知君尚有逸驾才，我马虺隤当避路。

七擒八克古有数，白战共君今几度。我歌又竟君不来，欲效鲁阳挥日暮。
冬夜思里中多不济者怆然有赋
陆游（宋代）

大耋年光病日侵，久辞微禄卧山林。
虽无叹老嗟卑语，犹有哀穷悼屈心。
力薄不能推一饭，义深常愿散千金。
夜阑感慨残灯下，皎皎孤怀帝所临。
东篱
陆游（宋代）

漫道深居昼掩关，东篱栽接不曾闲。
每因清梦游敷水，自觉前身隐华山。
花发时时携绿酒，客来往往羡朱颜。
药炉安著犹无地，拟展茅茨一两间。
句
某教授（宋代）

作法孰为凉。
荣寿堂为钱宪长作
祁顺（明代）

堂外湖山画不如，堂中人物胜蓬壶。九重褒显丝纶涣，八十康宁伉俪俱。

家庆尚传钱武肃，天公偏厚蔡君谟。贵阳此日瞻云切，并写恩光入寿图。
彦集奉檄归省示及佳篇次韵奉酬呈诸兄友
朱熹（宋代）

游子思亲久聚粮，不堪官里簿书忙。平生况少鹰鹯意，此日尤惭时世妆。

腊雪未消欢奉檄，春风初转喜还乡。上堂佳庆从容问，一釂何妨累十觞。
钓丝竹
徐夤（唐代）

藋藋拂清流，堪维舴艋舟。野虫悬作饵，溪月曲为钩。

雨润摇阶长，风吹绕指柔。若将诸树比，还使绿杨羞。

蚕妇非尧女，渔人是子猷。湖边旧栽处，长映读书楼。
次元叔韵
李正民（宋代）

吴越飘零一叶轻，战场暂息虎狼争。身闲自适琴书乐，耳冷宁闻宠辱惊。

系表对谈通妙义，禅源默契涤凡情。他年更遂茅齐约，重使云间见弟兄。
送程少山应贡之京师
邱云霄（明代）

雨深溪上柳条新，春到江南草未匀。祇恐断云随宦远，莫辞落日劝杯频。

中原有道求麟凤，前席无心问鬼神。不信清时重年少，商衡元是老耕莘。
送李季允侍郎归蜀五绝用禅房花竹幽为韵 其四
刘宰（宋代）

交情契金兰，燕乐非丝竹。我歌古别离，语尽君当续。
风光阁
陈天麟（宋代）

三千里外帝王乡，当日龙潜泾水旁。
不拟玺符归掌握，故因斧藻话风光。
一时事往留遗迹，百尺楼空倚夕阳。
英武照灵略相似，元无野史记兴唐。
薄幸
仇远（元代）

眼波横秀。乍睡起、茸窗倦绣。甚脉脉、阑干凭晓，一握乱丝如柳。最恼人、微雨慳晴，飞红满地春风骤。记帕折香绡，簪敲凉玉，小约清明前后。

昨梦行云何处，应只在、春城迷酒。对溪桃羞语，海棠贪困，莺声唤醒愁仍旧。劝花休瘦。看钗盟再合，秋千小院同携手。回文锦字，寄与知他信否。
到龙井寺
郑清之（宋代）

山围古寺绿周遭，一阁轩腾面势高。
炉篆得芗抽露穟，石泉借茗作云涛。
风流二老归灵鹫，笔墨千年续楚骚。
拙语留题罥蛛壁，暗中摸索愧刘曹。
颂古二十首
释了一（宋代）

须知天地共同根，万物从来元一体。
未审南泉庭下花，几人看了梦相似。
回生丁亥方端叟乙酉长二岁其弟名万里庚寅少
方回（元代）

越州兄弟好，年与德俱高。
未觉同宗吝，宁须盖代豪。
雪炉称夜坐，花墅接春遨。
何日成三老，茶瓯沦碧涛。
脩竹二首 其一
晁公溯（宋代）

虚窗倚脩竹，阴晴见佳景。雨隙落馀滋，风棂乱疏影。

室幽境自閒，心远地愈静。丁宁护云根，留伴岁寒永。
句
王随（宋代）

千里水云归泽国，一帆烟雨挂秋江。
柳堤 濯清亭
张栻（宋代）

芙蓉岂不好，濯濯清涟漪。采之不盈把，怊怅暮忘饥。
减字木兰花 忆杭
闵怀英（清代）

春寒惊梦。被拥巫云谁与共。望眼迷离。粉蝶杨花一片飞。

倚阑无力。深掩重门人寂寂。儿女牵怀。目断西泠雁不来。
咏史下·刘弘
陈普（宋代）

三纲政自诛辛冉，二盗清由识士行。
江左百年半天下，曾知开辟是新城。
所思
杜甫（唐代）

苦忆荆州醉司马，谪官樽酒定常开。
九江日落醒何处，一柱观头眠几回。
可怜怀抱向人尽，欲问平安无使来。
故凭锦水将双泪，好过瞿塘滟滪堆。
豫章行苦相篇
傅玄（魏晋）

苦相身为女，卑陋难再陈。
男儿当门户，堕地自生神。
雄心志四海，万里望风尘。
女育无欣爱，不为家所珍。
长大逃深室，藏头羞见人。
垂泪适他乡，忽如雨绝云。
低头和颜色，素齿结朱唇。
跪拜无复数，婢妾如严宾。
情合同云汉，葵藿仰阳春。
心乖甚水火，百恶集其身。
玉颜随年变，丈夫多好新。
昔为形与影，今为胡与秦。
胡秦时相见，一绝逾参辰。
巴州薛刺史歌
佚名（唐代）

日出而耕，日入而归。吏不到门，夜不掩扉。

有孩有童，愿以名垂。何以字之，薛孙薛儿。
续兰亭会补府曹劳夷诗
诸絅（元代）

丛木翳林薄，构亭俯涧滨。旭日散晴彩，光风媚芳春。

临流转轻觞，于以乐嘉宾。咏歌意自适，酣畅趣益真。

兹游敦所尚，庶足酬令辰。
客中有怀东山诸子 其三
陈瀚（清代）

牢落悲黄四，艰难百计疏。须眉违世好，老大泣穷途。

更忆燕山客，言裁乞米书。凄凉还共惜，瘦骨近何如。
竹友为徐南卿作二首 其一
姜夔（宋代）

发已星星带已宽，徐卿犹自客长安。家山竹好无由看，漫种庭心一两竿。
逍遥咏
宋太宗（宋代）

烘烘火色水中论，至宝须教鼎内存。
点化自然常在手，区分道理有玄门。
莫将容易夸言说，尽入虚无是我尊。
天动地神邪可畏，丹能飞走似云奔。
夜
许乃济（清代）

天阔星芒大，风高月势孤。钟声敲未歇，人影澹疑无。

西转窥银汉，南飞感夜乌。夫君渺何处，流梦入江湖。
【中吕】满庭芳_看岳王传披
周德清（元代）

看岳王传
披文握武，建中兴庙宇，载青史图书。功成却被权臣宇，正落奸谋。闪杀人望旌节中原士夫，误杀人弃匠陵南渡銮舆！钱塘路，愁风怨雨，长是洒西湖！
韩世忠
安危属君，立勤王志节，比翊汉功勋。临机料敌存威信，际会风云。似恁地尽忠勇匡君报本，也消得坐都堂秉笏垂绅。闲评论，中兴宰臣，万古揖清芬！
误国贼秦桧
官居极品，欺天误主，贱土轻民。把一场和议为公论，宇害功臣。通贼虏怀奸诳君，那些儿立朝堂仗义依仁？英雄恨，使飞云幸存，那里有南北二朝分？
张俊
谋渊略广，论兵用武，立国安邦。佐中兴一代贤明将，怎生来险幸如狼？蓄祸心奸私放党，附权臣构陷忠良。朝堂上，把一个精忠岳王，屈死葬钱塘！
九日
方岳（宋代）

把住秋云绕菊篱，野情未觉老垂垂。
古今不遇岂惟我，风雨相垂莫问谁。
未郭索前空有酒，自陶潜后久无诗。
底须计较明年健，只麽悠然自一奇。
李令将行返遗以茶
梅尧臣（宋代）

宏词郎，姑苏住，千千蚨母丝绳度。
谁将为寿不肯收，上马慨然度脱兔。
独持茶丳过江来，已把赠人空手去。
雨雪绥绥出楚关，我无鲁酒徒相顾。
数日项颊颧咽肿痛发中有疮
方回（元代）

有生必死理之常，酒到何为不举觞。
未问刘伶坟上土，何妨张咏鬓边疮。
叔和解诀行尸脉，仲景工言越婢汤。
知命吾当谢医药，服膺参也战兢章。
花蕊夫人故宅二首
汪元量（宋代）

宅前宅后好青山，零落重门半掩关。
玉貌久归天上去，宫词百首落人间。
和信和尚 其一
释怀深（宋代）

一身彼此转蓬样，百岁光阴交臂间。底事石梁成邂逅，烽烟影里得馀闲。
送叶正则秘郎参议湖北帅幕
张镃（宋代）

桂隐无期报，朝贤去却知。累年艰特荐，一事必忧时。

盛世未应尔，重来犹可为。相过非为数，公论合勤思。
小重山·七夕病中
吕渭老（宋代）

半夜灯残鼠上檠。上窗风动竹，月微明。梦魂偏记水西亭。琅玕碧，花影弄蜻蜓。
千里暮云平，南楼催上烛，晚来晴。酒阑人散斗西倾。天如水，团扇扑流萤。
读本朝事有感十首
刘克庄（宋代）

翻来覆去几枰棋，靖国崇宁各一时。
前日雕笼栖宿者，等闲飞过蔡家池。
衡山高赠周公仪方伯
郑善夫（明代）

吾闻天高不可升，南岳上应天玑衡。绝地七千五百丈，祝融之峰最巉嶒。

乾坤开辟自古纲维平。三山西圮六鳌死，然后阳门反户东南倾。

巑空遏日乃有此巨镇，俨如天王神武虎臣矫矫来千城。

离宫富炎德，桂树常冬荣。若非昆崙西起占枢纽，泰山之外谁当南岳之纵横。

芙蓉石廪势腾掷，雷泓风穴声硼𥔀。七十二青莲，一一凌紫清。

行云肤寸合，呼吸遍四溟。鸿雁高飞不能过，嗟尔鹤上人胡为抗行云而上征。

回风潇潇吹古雪，倒翰七泽流三星。潇湘如系沦洞庭，君山萍漂一点青。

累臣帝子不可以招而返兮，但见苍梧惨澹鼓瑟悲湘灵。

吾闻地有五岳犹天五行，衡山万古合峥嵘。日南天阙傥或折尾闾，汎溢地道何由成。

吁嗟乎祝融驭无极，朱鸟来有凭。夫何为乎绛天芒熛，炎海波涛惊。

天生豪杰须尔用，五岳四渎备尔形。弥纶藩翰岂比块然者，不然天将谁使之清，地将谁使之宁。

周夫子，崇高遍博要如此，平生意气吾与尔。
试院煎茶
苏轼（宋代）

蟹眼已过鱼眼生，飕飕欲作松风鸣。
蒙茸出磨细珠落，眩转绕风飞雪轻。
银瓶泻汤夸第二，未识古人煎水意。
（古语云煎水不煎茶。
）君不见昔时李生好客手自煎，贵従活火发新泉。
又不见今时潞公煎茶学西蜀，定州花瓷琢红玉。
我今贫病长苦饥，分无玉碗捧蛾眉。
且学公家作茗饮，砖炉石铫行相随。
不用撑肠拄腹文字五千卷，但愿一风常及睡足日高时。
小立
陆游（宋代）

红树园庐晚，碧花篱落秋。
荒陂船护鸭，断岸笛呼牛。
酒贱村村醉，山寒寺寺幽。
聊须岸乌帻，小立埭西头。
芭蕉雨 与张月娟姊雨夜夜话
许德蘋（清代）

并坐虚窗意切。有谁来解得、同心结。一粟灯花明灭。

可奈对著愁人，将愁怎说。

人生浑似梦蝶。看乌兔飘瞥。只一例收场、还分别。

正谁到、断肠时，惊听雨滴丛蕉，风摇片铁。
南湖有怀
郭翼（元代）

玉山之诗尚清省，草堂缃帙动星光。
儿郎个个荀文若，宾客人人马季良。
月里吹箫眠复阁，花间移艇过渔庄。
酒酣侧近江头别，独坐南湖意不忘。
白团扇歌
王世贞（明代）

郎持白团扇，商风来吹袖。宁为便拆坏，不忍离郎手。
次韵欧阳良有高山仰止四首
赵文（宋代）

新诗日以多，古意日以往。
我欲求玄珠，未易觅象罔。
中道良独求，执玉迷俯仰。
索居无谁语，掩卷起遐想。
当求古人知，何用世俗赏。
意到亦偶然，深刻戒斯鞅。
惟堪自娱戏，非欲互标榜。
唐公谬见推，薛侯讵宜长。
采桑子·晚来一霎风兼雨
康与之（宋代）

晚来一霎风兼雨，洗尽炎光。理罢笙篁。却对菱花淡淡妆。绛绡缕薄冰肌莹，雪腻酥香。笑语檀郎。今夜纱厨枕簟凉。
缘识
宋太宗（宋代）

遥观极自望云头，碧海波澄瑞日浮。
霞彩连天长不断，须凭仙子叙踪由。
感物
艾性夫（元代）

中园植佳橘，插棘为储胥。
橘根阳未萌，棘枝已扶疏。
终年高且深，势盛凌橘孤。
岂以雨露偏，良由习性殊。
非类不可依，橘其防厥初。
摸鱼儿 尊
吴潆（清代）

趁西风，芰荷斜卷，冰丝晴漾清影。吴中昨夜人初到，传到碧芽影莹。

凄凉性。爱一缕纤纤，乍渍霜痕净。烟浮半顷。怅滋味家常，乡园梦隔，季子唤归艇。

芳洲畔，一样波明似镜。孤怀千里重醒。鲈腮剖罢羹调美，又是豉盐香凝。

江湖竞。叹玉筋愁多，酪乳难争胜。凭栏暗省。有几树丹枫，两行新雁，来与写秋兴。
多丽·黄鹤楼怀古
陈家庆（清代）

暮山青。汉阳烟树冥冥。对楚天、沧波无际，似闻鼓瑟湘灵。

白云飞、昔人何在，黄鹤去、仙梦都醒。泪洒西风，情深故国，每因怀古感飘萍。

自江上、梅花吹落，玉笛那堪听。空留得、鸦横落日，水满寒汀。

对千古、兴亡历历，祗余一角危亭。浪花深、英雄淘尽，关河老、风物凋零。

帆影依阑，钟声送客，隔江渔火正星星。又独立、晚风无语，玉兔涌沧溟。

关心处、画中楼阁，屐齿曾经。
次韵张耕道喜雨见怀兼呈赵宾旸
方回（元代）

疲氓多菜色，去守乏棠阴。
属虑千峰旱，俄闻六月霖。
面滩船欲涩，茗务井还深。
香润回瓜圃，声酣起蔗林。
炎官初恣肆，道暍稍侵寻。
畏日方焦野，油云忽冒岑。
此凉甦万病，厥价倍千金。
解郡虽逾岁，留家尚至今。
田登欣火贱，屋老惧书淋。
遥念儿衣醭，兼虞妇灶沈。
凄清传古调，忧闷豁烦襟。
拭汗紕練帨，搔头断玉簪。
却思穿石罅，共坐听泉音。
韭脆鲜鳞缕，梅芳煮醖斟。
一江同照影，两地隔论心。
疑雪佳公子，输君日对吟。
小景五首为杨少傅东里作 其一 万玉林
金幼孜（明代）

瑶林翠如织，玉立何森森。虚心濯冰雪，直节凌岑崟。

炎暑无六月，清风生满林。
庭坚得邑太和六舅按节出同安邂逅于皖公溪口
黄庭坚（宋代）

曩窥涉世方，白驹且场谷。
平生漫岁晚，志尚向山木。
返身观小丑，真成覆车犊。
否臧太磊磊，从此更三复。
次韵林子长岩桂
李洪（宋代）

凉入千岩趣更幽，广寒月府恍神游。
断崖流水韵清古，冷雨凄风声凛秋。
要补离骚衙宋玉，岂期仙袂挹浮邱。
却思胜集湖边寺，搴取芳枝镇日留。
山居诗
释延寿（宋代）

任运腾腾无所依，闲游长坐性怡怡。
疏林不遣闲人到，密意多应夜月知。
骤雨这时苔路滑，拨云行处石桥危。
尘沙劫尽清风在，何假虚名上古碑。
赠书工
朱熹（宋代）

平生欠要毛锥子，岁晚相看两秃翁。却笑孟尝门下士，祇能弹铗傲西风。
咏史诗。青门
胡曾（唐代）

汉皇提剑灭咸秦，亡国诸侯尽是臣。

唯有东陵守高节，青门甘作种瓜人。
游仙诗二十首选五 其四
周凤翔（明代）

博进天钱总患贫，漏卮长泄入金邻。尾闾只合丸泥塞，划取淩波袜上尘。
秋夕见邑辅城新整完固肆笔以志喜
陶益（明代）

附郭一登临，峨然望不禁。戍楼悬夜柝，驿路起寒砧。

远堞风声树，长濠月色深。何人重保障，思与结同心。
戏赠米元章二首
黄庭坚（宋代）

我有玄晖古印章，印刓不忍与诸郎。
虎儿笔力能江鼎，教字玄晖继阿章。
观泗州李常侍打球
张祜（唐代）

日出树烟红，开场画鼓雄。骤骑鞍上月，轻拨镫前风。

斗转时乘势，旁捎乍迸空。等来低背手，争得旋分騣.

远射门斜入，深排马迥通。遥知三殿下，长恨出征东。
氐州第一 荆州赠退将郭智囊，郭能高歌痛饮
顾贞观（清代）

生不封侯，拂衣垂老，寻思旧事悲咽。髀肉虚增，鬓丝旋减，闲却悲刀如雪。

射虎归来晚，又送柴门新月。对影婆娑，浊醪未举，唾壶先缺。

多事阴符亲授诀。休更羡、征西残碣。少日偏疑，儒冠误我，投却书生笔。

算从前都是错，随过眼、烟云起灭。何似沧江，高眠纵棹，洞仙歌彻。
先业师陈翔翰先生以庚子十二月朔日讳于今三年矣。秋夜沈沈，怆然旧意，百端交集，作感旧三章 其三
曹家达（清代）

白露下庭草，寒蝉休树林。独弦发哀歌，中夜调素琴。

高言媲教德，观海难为深。忧怀觏群小，呐呐如不任。

世无赵文子，焉知随会心。帝乡日以远，言笑不可寻。

愿托晨风翮，遐寄冲霄音。
避寇即事十二首 其十
左纬（宋代）

借问今何所，空山号白龙。秋声悽万窍，雪意黯千峰。

俯首烧残叶，披衣听断钟。生涯都付贼，只有一萍踪。
晓将别
元稹（唐代）

风露晓凄凄，月下西墙西。行人帐中起，思妇枕前啼。

屑屑命僮御，晨装俨已齐。将去复携手，日高方解携。
圣笔石湖大字歌
杨万里（宋代）

石湖仙人补天手，整顿乾坤屈伸肘。
尔来化作懒卧龙，簸弄珠玑漱琼玫。
五云万里天九重，玉皇深拱蓬莱宫。
岂无九虎守阊阖，北门半扉当朔风。
夜令云师敕风伯，鞭起卧龙湖底月。
湖水卷上天中央，却烦北门护风雪。
仙人驭风乘绿云，玉宸殿上朝帝真。
帝将北斗酌天酒，冰桃碧藕脯麒麟。
传呼玉蜍吸银浦，黟霜调冰浇月兔。
洒成羲画河洛书，白璧一双浮雨露。
石湖二字天上归，奎星壁宿落山扉。
昭回下饰吴花草，姑苏台前近太微。
诗人不直一杯水，自是渠侬命如纸。
教人妒杀石湖仙，手揽星辰怀袖底。
吴仲恭翠微楼九日落成和谢皋羽
方樗（宋代）

层构初成一快登，新题招客共兹辰。凉风阑槛宜敲句，落日川原遥见人。

歌倚白云醒俗梦，醉餐黄菊笑吟身。他年更足閒中趣，野服茸茸称葛巾。
敕赐三相马
张随（唐代）

上苑骅骝出，中宫诏命传。九天班锡礼，三相代劳年。

顾主声犹发，追风力正全。鸣珂龙阙下，喷玉凤池前。

四足疑云灭，双瞳比镜悬。为因能致远，今日表求贤。
送赵二十一观罕独中迎亲
李弥逊（宋代）

得意那知行路难，板舆行处蜀江边。
慈颜未拜心先往，乐事乍闻人共传。
新制衣裳文锦缎，重颁雨露间花笺。
回思三十年中恨，长愿儿生有母怜。
阙雨寄上官鍊师
蓝仁（明代）

七月三旬天不雨，两乡百里井无泉。连畦接畛枯将尽，铄石流金势可怜。

江上雷云虚作意，山中草木欲生烟。仙人不管蓬莱浅，深琐苍龙洞里眠。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其四
程俱（宋代）

青山如佳人，亦复美而艳。晴岚秀可餐，暮霭碧堪染。
从二兄登云翠山南天观十二韵
于慎行（明代）

大地标琼观，真游入翠微。中天开突兀，半岭度崔嵬。

回见平原开，低看野气围。河流刚若带，云出宛成衣。

霄汉身应近，烟霞手自挥。林篁天杪尽，村落谷中稀。

过雨鸣松壑，悬泉幕石扉。地馀丘子灶，名仿富春矶。

人去无鸡犬，春归有蕨薇。歌从灵运和，药向长房祈。

绿酒聊为尔，丹砂不可几。醉来忘日夜，恋赏未言归。
思归
傅察（宋代）

旧国日已远，东秦安在哉。
水云波浩荡，林日影摧颓。
野色撩诗兴，秋风动旅怀。
击舟还信步，不觉咏归来。
记夜
吕本中（宋代）

残暑薰炙人，安梦不得长。忽蒙千里风，慰此六尺床。

高梧舞清千，上悬明月光。初知枕簟稳，未厌尘土忙。

中宵有臭虫，其大如蛣蜣。排闼触屏帐，怒欲凌空翔。

熟视不得名，但见两翼张。本草所不载，尔雅所未详。

夏虫盛百族，此物尤猖狂。东窗不得睡，幸无疾病妨。

惜哉有知物，点污此微凉。人生要更事，美恶无不尝。

悉除粪壤念，顿悟服食方。去为千丈松，凛然冲雪霜。

慎勿学瓜瓠，置身篱落傍。
送章少卿赴阙
韦骧（宋代）

老成风迹蔼中朝，威惠南边久已劳。三节召归方汲汲，列城怀恋尚嗷嗷。

郊原雨止车尘少，霄汉云空旆影高。太上定嗟相见晚，伫闻秋觐拜恩褒。
度桂岭歌
刘禹锡（唐代）

桂阳岭，下下复高高。人稀鸟兽骇，地远草木豪。

寄言迁金子，知余歌者劳。
和圣俞农具诗十五首其十四台笠
王安石（宋代）

耕有春雨濡，耘有秋阳暴。
二物应时须，九州同我服。
欲为生少慕，得此自云足。
君思周伯阳，所愿岂华毂。
次韵王次之龙图六绝 其六
孙觌（宋代）

柔桑采采树头稀，蚕妇携笼陌上归。县吏催钱星火急，只将败壁倚空机。
题廉章
姚勉（宋代）

凛凛清献公，盛德世所仪。
当年章贡治，去止琴鹤随。
于水取廉章，于人识濂溪。
廉章水之清，濂溪道之师。
斯濂愿力学，彼廉犹可为。
达奚中丞东斋壁画山水…得树杪悬泉送长安赵元阳少府
卢纶（唐代）

素壁画飞泉，从云落树颠。练垂疑叶响，云并觉枝偏。

利物得双剑，为儒当一贤。应思洒尘陌，调膳亦芳鲜。
浪淘沙 花事将了，春愁正深，追悼雪舫、风琴两姊
萧恒贞（清代）

风雨五更寒。姊妹花残。洛阳挥手听啼鹃。弹指光阴回首梦，卅有三年。

遗稿忍轻删。镜底重看。此中添我泪汍澜。一读一回肠断处，留与青山。
醉蓬莱 坐韵海楼，为颜鲁公旧址
吴绮（清代）

问南朝多少，朱户雕梁，乱蓬残甓。此阁巍然，记平原遗迹。

惜赏高云，留欢晴月，好句莓苔碧。销夜图书，试春帘幕，坐人百尺。

晨鼓初阑，葛巾无事，纵览湖山，盱衡今昔。鲁国当年，未骂淮西贼。

韵海新翻，镜源初就，慷慨尚书笔。大节千秋，危楼几代，倚栏长息。
叙伦五言二十首
刘克庄（宋代）

太傅风流祖，亲朋共手谈。
元来棋有智，输墅与羊昙。
招诸公入社诗十首 其八 招石人
释函可（明代）

松麈招来好论心，怜君独自立高岑。攒眉欲去非关酒，只恐愁多抱尔沉。
次韵阅道见贻
洪刍（宋代）

地偏袖舞长沙窄，心远胸通梦泽宽。遽失比邻秋屋静，稍亲灯火夜窗寒。

乘云妙在思黄鹤，写韵遥知有彩鸾。四海弟兄倾意气，鸿妻莱妇有馀欢。
得了翁书并寄石芝云其味初淡中苦已而发甘鲜有
李纲（宋代）

海日气射苍崖根，石上生枝乾藓文。构梯采掇资好事，中有至味难为言。

岂惟食淡兼攻苦，嚼蜡茹荼多欲吐。清甘徐发齿颊间，漱以寒泉如饮乳。

幽人赠我意已深，一掬可比千黄金。世间此味知者鲜，往往既吐还追寻。

我欲持之献君子，自古至言多逆耳。愿于苦处辨忠良，若待回甘真晚矣。
永遇乐（冬日席上）
黄裳（宋代）

天接重云，月临残腊，时有幽意。化作瑶池，纷纷戏蝶，一色非人世。无情征雁，乘风南向，怅望有情难寄。暖惊梅，先传芳信，夜来万宝春到。

中齐胜境，东藩和气，自有名园佳丽。一梦休嗟，三千好客，何处寻珠履。小堂人静，尊前清昼，好惜岁华如逝。管弦中，金杯更劝，朱颜皓齿。
禅房十事·钵盂
释绍昙（宋代）

做处全无渗漏，用时开口向天。
尽大地人饫饱，只图个不知恩。
酒醒
寇准（宋代）

胜游欢宴是良图，何必凄凄独向隅。
深院酒醒春日晚，只闻芳树语提壶。
送曹器远试临安二首
陈傅良（宋代）

大有扛鼎力，小有挈瓶智。
谁当顿八纮，举以掩众器。
煌煌一百年，此道最宏被。
虽跻三事尊，亦起一艺试。
或云科目弊，此语复有味。
萧萧饥马鸣
李孝光（元代）

萧萧饥马鸣，隔林见落月。游子慕父母，岂复畏脱别。

负书或在慕，津吏已催发。临觞不能持，怊怅生白发。

况是江海永，岁晏多风雪。风雪塞中路，不隔游子辙。

平生四方志，念此心欲折。男儿各有愿，君子保明哲。

上思娱尊亲，下以浣悁洁。
江南曲四首·其一
储光羲（唐代）

日暮长江里，相邀归渡头。
落花如有意，来去逐船流。(船流 一作：轻舟)
月上海棠 哭采湘
赵我佩（清代）

情天有缺愁难补。叹红墙碧海、茫无路。画阁重来，冷清清、倩魂何处。

君休矣、零落妆台词句。

彩鸾不合人间住。猛罡风吹向、瑶京去。幻梦如泡，悟昙花、尘寰小度。

凄凉境、紫玉香烟□暮。
送挽监簿游子正诗 其二
度正（宋代）

捐躯陈大义，协力济多艰。贤相寻迁死，明公亦放还。

俄闻奸党败，仅见圣恩颁。已矣埋黄壤，伤哉涕泪潸。
点绛唇（夜饮青云楼，闻更漏近，如在脚底，因思向事，追念故作）
赵长卿（宋代）

瓦湿鸳鸯，夜深霜重江风冷。月华明映。清浸梅梢粉。

漏断寒浓，惹起当年恨。君休问。雁飞欲尽。没个南来信。
汀州
陈映（宋代）

元丰陈汀州，见谓黄太史。
年登境无蝗，政恐不相似。
飞轮团扇歌
刘敞（宋代）

赤云烧天天欲焚，深堂如炮井如饙。肴乾不食酒具陈，君胡愁嗟念南熏。

主人白羽奇且新，捷逾輠膏机有神。飞廉舒御旋相奔，晻蔼翕霍娱坐宾。

衣襟飘飘恍凌云，何用御风绝埃尘。主人顾嗟颜色颦，安得救暍通下民。

羊角扶摇非敢珍，愿使大鹏离隐沦。上客捧觞起为贺，君宜千年位卿佐。
读阮嗣宗诗
赵汸（元代）

明月照北林，孤鸿有哀音。揽衣起坐弹鸣琴，忧思徘徊独伤心。

可怜堂上生荆杞，空自繁华粲桃李。种瓜寂寞青门外，采薇怅望西山址。

芒砀云归大泽空，后五百岁无英雄。途穷恸哭谁知者，沈湎狂言元自公。
青城山
刘泾（宋代）

拔地山争秀，藏天谷受虚。云开西蜀后，木老避秦初。
丙寅再至水南吴景朔家
林希逸（宋代）

旧游人物转头空，此地重来恨不穷。闻笛久怀中散氏，对床仅有小苏公。

门前旋辟园池好，壁上芳题子侄同。尤喜芝兰书种茂，迎门欢笑挹溪翁。
次韵和象之夏夜作
黄庶（宋代）

大暑暴虐如恶酒，意思颓困不可醒。
日官我疑借炎热，昊轮出火星荧荧。
霈然一雨翳晚景，庭树洗出蜩螗声。
微云扫洒供夜坐，造化似解通人情。
清风明月作三友，趣君可买轻连城。
恍然身在冲泊域，目空万状遗骸形。
此特象这入诗国，句句锻链炉锤精。
穷微心到混沌侧，高处意气扪日星。
诘朝携诗示我读，饥肠馋口逢珍烹。
义幽语险索究解，如手捕虎不敢停。
归来牵勉拾余思，鱼目愧傍蟾蜍明。
次韵才子曹溪道中
李弥逊（宋代）

偶脱尘缨百虑宽，更穷目力快遐观。
旋谋浊酒招强伴，行拾落英供晚餐。
树拥山根张密幄，云随雨脚走惊湍。
试追健笔以何似，倒策驽骀上石峦。
早春野望
王勃（唐代）

江旷春潮白，山长晓岫青。
他乡临睨极，花柳映边亭。
那吒
苏辙（宋代）

北方天王有狂子，只知拜佛不拜父。
佛知其愚难教语，宝塔令父左手举。
儿来见佛头辄俯，且与拜父略相似。
佛如优昙难值遇，见者闻道出生死。
嗟尔何为独如此，业果已定磨不去。
佛灭到今千万祀，只在江湖挽船处。
观太常奏新乐
孔德绍（唐代）

大君膺宝历，出豫表功成。钧天金石响，洞庭弦管清。

八音动繁金，九变叶希声。和云留睿赏，熏风悦圣情。

盛烈光韶濩，易俗迈咸英。窃吹良无取，率舞抃群生。
食梅
费宏（明代）

夏木阴阴雨气寒，半黄肥颗摘林端。
齿输赤子先扌弃软，眉为林生故自攒。
调剂功微惭玉铉，赐沾恩重忆金盘。
一株留取当阶树，嬴得花时索笑看。
襄阳乐
郑锡（唐代）

春生岘首东，先暖习池风。拂水初含绿，惊林未吐红。

渚边游汉女，桑下问庞公。磨灭怀中刺，曾将示孔融。
为刘洪作
辅国将军（唐代）

乌乌在虚飞，玄驹遂野依。名今编户籍，翠过叶生稀。

个树枝条朽，三花五面啼。移家朝度日，谁觉□□□。
元应善利真人祠
唐仲友（宋代）

桐柏亦何有，清辉照琼台。
众泉注金石，万木罗琳瑰。
玉室静窈窕，鹤辔纷徘徊。
紫云拥飞盖，知是真仙来。
题所藏赵仲穆画江山秋霁图
柯九思（元代）

国朝名画谁第一，只数吴兴赵翰林。高标雅韵化幽壤，断缣遗楮轻黄金。

忆昔京华陪胜集，郎君妙年才二十。江南春雨又相逢，笔底秋山那可及。

便欲追踪僧巨然，破墨烂熳还清妍。倚阑人待沧海月，悬崖树拂潇湘烟。

老夫□爱扁舟趣，风静波深疑可渡。顾生痴绝忽大叫，指点前峰问归路。
城西虎跑寺
陈高（元代）

石势虎蹲伏，山形龙屈盘。寺开唐殿阁，坟掩宋衣冠。

幽涧泉声细，斜阳塔影寒。近城多战鼓，栖息此中安。
淮上 其二
释道潜（宋代）

今夜沙头月上迟，小萤零碎傍船飞。可怜光彩虽无限，何似婵娟一寸辉。
持课
袁说友（宋代）

梦接三乘境，乘胜一炷薰。
风窗独趺坐，鸟雀听声闻。
目想金刚会，心存贝叶文。
稍蠲烦恼毒，天雨看缤纷。
梅花堡题壁
桂馥（清代）

万木阴中流水远，三家村外断云间。若使此身能自主，祇应解带换青山。
黄恺刘黻赵蕃王元野会讲佑国僧舍
区仕衡（宋代）

城角晓方罢，斋钟时一鸣。
良候属春莺，求友来嘤嘤。
吾侪二三子，簪盍怀同声。
相期辨初志，视履规安行。
道岂讲解得，学以磨琢精。
释氏辨一心，且不蕲修名。
齐盟共商求，勉旃在明诚。
王君猷花圃八绝·鉴池
姚勉（宋代）

春风鉴池水，长年弄清晖。
仙翁晚归来，子孙笑牵衣。